2017. gada Noteikumi Nr.

Rīgā (prot. Nr.   .§)

**Ārstniecības iestādes izziņas izsniegšanas un samaksas kārtība aizgādnības nodibināšanas un nākotnes pilnvarojuma gadījumā**

Izdoti saskaņā ar

Ārstniecības likuma

53.2 panta ceturto daļu

1. Noteikumi nosaka:

1.1. kārtību, kādā ārstniecības iestāde aizgādnības nodibināšanas un nākotnes pilnvarojuma gadījumā izveido ārstu komisiju;

1.2. kārtību, kādā ārstu komisija sniedz atzinumu par personas spēju saprast savas darbības nozīmi un vadīt to (turpmāk – atzinums);

1.3. kārtību, kādā ārstniecības iestādes vadītājs, pamatojoties uz atzinumu, izsniedz izziņu par personas veselības stāvokli (turpmāk – izziņa);

1.4. atzinuma un uz tā pamata izsniegtās izziņas izmaksu segšanas kārtību.

2. Izziņu aizgādnības nodibināšanai, pamatojoties uz tiesas vai bāriņtiesas pieprasījumu, bet nākotnes pilnvarojuma gadījumā – nākotnes pilnvarnieka pieprasījumu, uzrādīto nākotnes pilnvarojumu un personu apliecinošu dokumentu, izsniedz:

2.1. stacionārās ārstniecības iestādes vadītājs, kurā ārstējas attiecīgā persona;

2.2. ambulatorās ārstniecības iestādes vadītājs, kuras ģimenes ārsta pacientu sarakstā attiecīgā persona ir reģistrēta ne mazāk kā sešus mēnešus, ja persona ārstējas ambulatori.

3. Ārstniecības iestādes vadītājs ne vēlāk kā piecu darbdienu laikā no pieprasījuma saņemšanas dienas ar rakstisku lēmumu izveido ārstu komisiju aizgādnības nodibināšanas un nākotnes pilnvarojuma gadījumā (turpmāk – ārstu komisija) un ieceļ tās priekšsēdētāju. Par izveidoto ārstu komisiju nekavējoties paziņo ārstu komisijas locekļiem.

4. Ārstu komisijas sastāvā ir vismaz divi ārsti, kuri atbilstoši personas veselības stāvoklim un noteiktajai diagnozei savas kompetences ietvaros sniedz atzinumu, turklāt vismaz viens no ārstu komisijas locekļiem ir psihiatrs vai neirologs, anesteziologs, reanimatologs vai citas specialitātes ārsts, atbilstoši personai noteiktajai diagnozei. Visiem ārstu komisijas sastāvā iekļautajiem ārstiem ir vienlīdzīgas tiesības un pienākumi.

5. Ārstu komisija sniedz atzinumu, pamatojoties uz personai noteikto diagnozi un personas pašreizējā veselības stāvokļa izvērtējumu atbilstoši diagnostikas principiem. Atzinums satur medicīniski pamatotus ārstu komisijas secinājumus.

6. Ārstu komisija lēmumu par personas spēju saprast savas darbības nozīmi un vadīt to pieņem ar balsu vairākumu, atklāti balsojot. Katram ārstu komisijas loceklim ir viena balss. Balsīm sadaloties līdzīgi, izšķirošā ir komisijas priekšsēdētāja balss.

7. Šo noteikumu 5.punktā minēto atzinumu ārstu komisija iesniedz ārstniecības iestādes vadītājam ne vēlāk kā piecu darbdienu laikā no attiecīgās ārstu komisijas izveidošanas dienas.

8. Atzinumu ārstu komisija sniedz rakstveidā, to parakstot visiem komisijas locekļiem.

9. Ārstu komisijas atzinumu pievieno personas medicīniskajiem dokumentiem (medicīnisko dokumentu lietvedības kārtību regulējošajos normatīvajos aktos noteiktajai stacionāra pacienta medicīniskajai kartei (veidlapa Nr.003/u) vai ambulatorā pacienta medicīniskajai kartei (veidlapa Nr.025/u)).

10. Pamatojoties uz ārstu komisijas atzinumu, izziņas pieprasītājam Ārstniecības likuma 53.2 panta trešajā daļā noteiktajā termiņā izsniedz ārstniecības iestādes vadītāja parakstītu izziņu – nākotnes pilnvarojuma gadījumā atbilstoši šo noteikumu 1.pielikumam, aizgādnības nodibināšanai – atbilstoši šo noteikumu 2.pielikumam.

11. Šo noteikumu 10.punktā minēto izziņu pēc izziņas pieprasītāja lūguma izsniedz ierakstīta pasta sūtījuma veidā, uz vietas ārstniecības iestādē vai elektroniska dokumenta veidā atbilstoši normatīvajiem aktiem par elektronisko dokumentu noformēšanu. Ja izziņas pieprasītājs ir tiesa vai bāriņtiesa, izziņa nosūtama ierakstīta pasta sūtījuma veidā, ja nav lūgts citādāk. Nākotnes pilnvarniekam izziņu papīra dokumenta veidā uz vietas ārstniecības iestādē izsniedz uzrādot nākotnes pilnvarojumu un personu apliecinošu dokumentu.

12. Samaksu par ārstu komisijas atzinumu un uz tā pamata izsniegto izziņu saskaņā ar ārstniecības iestādes maksas pakalpojumu cenrādi sedz:

12.1. nākotnes pilnvarnieks, kas izziņu pieprasījis, pamatojoties uz Ārstniecības likuma 53.2 panta otrās daļas 1.punktu (vienlaikus ar pieprasījumu izziņas saņemšanai);

12.2. bāriņtiesa viena mēneša laikā pēc ārstniecības iestādes pieprasījuma, ja izziņu pieprasa bāriņtiesa, pamatojoties uz Ārstniecības likuma 53.2 panta otrās daļas 2.punktu;

12.3. Tiesu administrācija viena mēneša laikā pēc ārstniecības iestādes pieprasījuma, ja izziņu pieprasa tiesa, pamatojoties uz Ārstniecības likuma 53.2 panta otrās daļas 2.punktu.

Ministru prezidents Māris Kučinskis

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Kārlis Ketners